敬餞劉興伯提幹之官
作者：張榘
朝代：宋

paragraphs: 平生子劉子，勁氣橫秋霜。
不肯作短簿，海漘駕飛航。
稜嶒高頰顴，碧眼鬚眉蒼。
鶑花風月夜，錦繡傾肝腸。
諸公盍推轂，置之白玉堂。
筦庫着此士，四海空茫茫。
僕也客於浙，雲阡凄故鄉。
退鷁豈坦率，瞽無預文章。
乘除君晚泰，尚欲思激昂。
年饑僅半菽，羞澀無酒漿。
贐別祗此詩，君無誚凄凉。